[{"text_idx": "#000002", "text": "Betio chwaraeon: gall betio yn ystod chwaraeon arwain at gamblo niweidiol \u2013 ymchwil newydd"}, {"text_idx": "#000003", "text": "Gyda gamblo a thechnoleg wedi tyfu\u2019n nes at ei gilydd yn gyflym dros y blynyddoedd diwethaf, mae betio chwaraeon wedi dod yn fwy hygyrch, yn haws ei deilwra at unigolion ac yn fwy cymhleth. Mae\u2019r dyddiau pan mai dim ond betio ar bwy fyddai\u2019n ennill neu golli ge\u0302m y gallai pobl wneud, a hynny cyn i\u2019r ge\u0302m ddechrau, wedi diflannu."}, {"text_idx": "#000004", "text": "Mae'r cynnydd mewn betio yn ystod chwaraeon bellach yn rhoi cyfleoedd betio di-rif i'r cyhoedd yn seiliedig ar \"ficro-ddigwyddiadau\" yn ystod chwaraeon. Gallai cyfleoedd o'r fath neu \"ficro-fetio\" gynnwys betio ar bwy fydd yn cael y cerdyn melyn nesaf mewn ge\u0302m be\u0302l-droed, neu bwy fydd yn ennill y set gyntaf mewn ge\u0302m dennis."}, {"text_idx": "#000005", "text": "Mae gan y gwefannau a'r apiau betio yn ystod chwaraeon amrywiaeth eang o nodweddion sy'n cael eu marchnata fel rhai manteisiol, addysgiadol a chyfleus. Mae'r rhain yn cynnwys byrddau ystadegau sy'n arddangos gwybodaeth am gemau a chwaraewyr mewn amser real, ffrwd fyw o'r digwyddiad chwaraeon, a'r gallu i roi arian yn gyflym yn eich cyfrif betio."}, {"text_idx": "#000006", "text": "Er eu bod yn cael eu marchnata fel pethau cadarnhaol, mae ymchwil ddiweddar yn dangos bod y nodweddion betio hyn yn ystod chwaraeon yn debyg i rai terfynellau betio sefydlog caethiwus iawn \u2013 peiriannau slotiau neu gamblo electronig, y cyfeirir atynt yn aml fel \"pokies\"."}, {"text_idx": "#000008", "text": "Felly, o'u cyplysu a\u0302'r straen a'r buddsoddiad emosiynol y gwyddom fod betwyr chwaraeon yn eu profi, gallai'r nodweddion hyn arwain at gamblo niweidiol."}, {"text_idx": "#000009", "text": "Nod ein hymchwil ddiweddaraf oedd asesu effeithiau betio yn ystod chwaraeon ar lefelau rhwystredigaeth, byrbwylldra, ffrwydradau emosiynol ac ymddygiad ymosodol wrth gamblo. Mae'r ymddygiadau hyn yn cael eu cwmpasu gan y term \"tiltio\" yn y byd gamblo."}, {"text_idx": "#000010", "text": "Cymerodd 225 o fetwyr chwaraeon o'r DU ran yn ein hastudiaeth. Fe'u haseswyd drwy holiadur ar-lein oedd yn mesur episodau tiltio, ymwybyddiaeth o diltio, niwed gamblo a pha opsiynau betio yn ystod chwaraeon roedden nhw\u2019n eu ffafrio."}, {"text_idx": "#000012", "text": "Y rhai oedd yn dangos y lefelau uchaf o rwystredigaeth ac emosiwn wrth gamblo (tiltio) oedd y rhai oedd yn defnyddio\u2019r cyfleuster talu arian yn gyflym i\u2019w cyfrif betio mwyaf ac yn teimlo mai hon oedd nodwedd bwysicaf eu sesiynau gamblo."}, {"text_idx": "#000013", "text": "Mae ymchwil flaenorol wedi dangos y gall y gallu i dalu arian ar unwaith fod yn gatalydd ar gyfer ymddygiadau gamblo niweidiol. Yn ddamcaniaethol, pan fydd betwyr chwaraeon yn mynd yn rhwystredig ac yn emosiynol mewn ymateb i golli arian, mae'r nodwedd hon yn caniata\u0301u iddyn nhw ailgyflenwi\u2019r arian maen nhw wedi ei golli ar unwaith i roi betiau mwy di-ofal a byrbwyll."}, {"text_idx": "#000014", "text": "Nodweddion eraill a ddefnyddiwyd yn aml gan gyfranogwyr a gofnododd y rhwystredigaeth fwyaf a'r ffrwydradau emosiynol mwyaf oedd y rhai oedd yn rhannu gwybodaeth. Mae'r rhain yn cynnwys byrddau ystadegau, ffrydiau byw, a diweddariadau byw eraill sy'n cael eu cynnal ar wefannau ac apiau betio mewn chwarae."}, {"text_idx": "#000016", "text": "Yn gyffredinol mewn bywyd, bydd y rhan fwyaf o dasgau a gweithgareddau'n cael eu cyflawni mewn modd mwy niweidiol pan fydd rhywun dan straen neu bwysau. Er enghraifft, gall dicter wrth yrru, neu \u2018road rage\u2019, arwain at yrru gwael. Gall siopa pan fo hwyliau\u2019n isel arwain at gyfraddau uwch o brynu byrbwyll."}, {"text_idx": "#000017", "text": "Yn yr un modd, mae ein hymchwil yn dangos bod gamblo tra'n rhwystredig yn gysylltiedig a\u0302 gamblo niweidiol \u2013 ac mae'n ymddangos bod betio yn ystod chwaraeon yn gwaethygu'r broblem."}, {"text_idx": "#000021", "text": "I leihau niwed gamblo yn ystod chwaraeon, mae angen diwygiadau i reoliadau dylunio cynnyrch, o safbwynt iechyd y cyhoedd. Nid yw nodweddion y cynnyrch sy'n gysylltiedig a\u0302 betio yn ystod chwaraeon yn rhai na ellid eu newid, a gall y diwydiant eu haddasu'n hawdd. Gallai hyn olygu cyfyngu ar ba mor gyflym y gall betwyr ailgyflenwi eu cyfrifau betio ar o\u0302l colli arian, neu gyfyngu ar faint o arian y gallan nhw ei roi yn eu cyfrif yn dilyn colledion."}, {"text_idx": "#000028", "text": "Ymchwil newydd i 'ogwyddo' ymhlith betwyr chwaraeon yn amlygu enghreifftiau pryderus o niwed sy'n gysylltiedig a\u0302 gamblo"}]